泊淮岸夜聞鬼語
作者：黎廷瑞
朝代：宋

paragraphs: 北風行平林，蘆葉響乾雨。
青燐走平沙，獨夜鬼相語。
沉吟乍幽咽，怨哭倍酸楚。
遺臠烏鳶飽，滯魄狐兔伍。
白骨委飛霜，零落從草莽。
草死東風吹復生，骨枯東風吹不榮。
汝悲信悲不足詰，吾欲詰爾爾試聽。
君不見劉項割鴻溝，又不見孫曹戰赤壁。
回頭萬事曉雲空，石馬荒荒土花碧。
世間倘有長生藥，薊子白雲丁令鶴。
霸城相見悲銅狄，華表歸來歎城郭。
汝不見興與衰，又不憂寒與饑。
濠上之叟不汝欺，汝有至樂爾不知。
嗚呼人生何苦爾何樂，人生羨汝不可學。